Anni Svanholt (SF), 2001-02-20:
Tak til arbejdsministeren og til ministeren for ligestilling for besvarelsen af denne forespørgsel.
Problemet er jo sådan set klarlagt og fastslået meget tydeligt i sit omfang: at vi her står over for et væsentligt samfundsproblem.
Ingen har sådan set benægtet eksistensen af det, og ingen har taget afstand fra den undersøgelse, som Socialforskningsinstituttet har offentliggjort i maj 2000.
Så vi må jo sige, at det nu må være sådan, at man vil koncentrere kræfterne om at få gjort noget ved lønforskellene.
Man kan f.eks. undre sig over, at der ikke er rejst flere ligelønssager i de mange år, der er gået, hvor vi har haft lov om ligeløn.
Forklaringen kan måske være, at løn fortsat er meget hemmelig og de nye lønsystemer gør det mere vanskeligt at gennemskue løndannelsen, så det er meget vanskeligt at stille arbejdsgiveren til regnskab.
Hvis det skal lykkes at skabe ligeløn i Danmark, skal der efter SF's opfattelse gøres en ekstraordinær indsats, både fra arbejdsgivers side og de faglige organisationers side og fra regeringens og Folketingets side.
Det hører jeg så også her i dag at der er vilje til fra regeringens side.
Det synes vi er meget positivt og rart at høre, og det er godt, at der er kommet en kampagne i gang.
Men ligelønsloven bør revideres, som arbejdsministeren sagde,
og vi mener, at den bør strammes op, og at der skal skabes nye virkemidler og redskaber, så der bliver åbenhed og fuld gennemsigtighed om lønforhold og løndannelse.
For det første skal arbejdsmarkedets parter påtage sig et ansvar for at rette op på de skæve forhold mellem kønnene.
Samtidig skal man også forebygge, at nye skævheder opstår på grund af lønsystemerne.
Derudover skal parterne være villige til at iværksætte konkrete initiativer med det klare mål at reducere lønforskellene. For det andet skal Folketinget og regeringen skabe langt bedre redskaber til at gennemføre reel ligeløn.
Vi mener, at medarbejdere, faglige organisationer og Ligestillingsnævnet skal have ret til kønsopdelt statistik over lønninger for jobfunktioner på arbejdspladsen. Hvordan skal kvinderne ellers vide, at de sakker bagud, når de ikke kender de mandlige kollegaers løn?
Og det er ikke muligt at argumentere under en lønforhandling, når man ikke kender det værdigrundlag, ledelsen vurderer medarbejderne efter.
Medarbejderne må have fuld indsigt i alle lønforhold i en virksomhed, så der kan blive en reel lønforhandling.
Så vi mener, det er vigtigt, at vi koncentrerer kræfterne om, at der bliver sat ind på forskellige felter, sådan at man følger denne kampagne aktivt op med nye redskaber, også med henblik på at få en meget bedre lov om ligeløn.
Jeg skal på vegne af SF fremsætte følgende Forslag til vedtagelse »Idet Folketinget beklager, at der efter 25 år med lov om ligeløn mellem kvinder og mænd fortsat kan konstateres store uligheder i lønforholdene på arbejdsmarkedet, opfordrer Folketinget regeringen til at iværksætte konkrete initiativer for at sikre reel ligeløn mellem mænd og kvinder ved bl.a. at revidere loven om ligeløn med henblik på: - at sikre fuld gennemsigtighed om løndannelse og lønforhold bl.a. ved at forbyde brugen af lønhemmelighedsklausuler, - at der udarbejdes kønsopdelt lønstatistik på virksomhedsniveau med en form og et indhold, der gør sammenligninger på køn meningsfuld, - at den kønsopdelte lønstatistik gøres tilgængelig for den enkelte medarbejder, relevante organisationer og Ligestillingsnævnet, - at arbejdsgiveren årligt har pligt til at redegøre for uligeløn og begrundelsen herfor, og - at regeringen i efteråret 2001 indkalder til trepartsforhandlinger om initiativer til at fremme ligeløn.
Regeringen giver Folketinget en årlig redegørelse om indsatsen for at opnå ligeløn mellem mænd og kvinder.«